Paganin Doia

Paganin Doia, (Doria primma do sec. XIX, sec. XIV - Zena, sec. XIV) armiraggio zeneize, vinçitô da bataggia navâ de Portolongo contra i Veneçien.

 Vitta 
O nascette a Zena a-a fin do sec. XIII da Grigœu.

O poæ o fu tra i primmi da famiggia a prefei à l'attivitæ commerciâ a guæra de corsa, construendose una flotta personâ e çercando de fâ fortuña into Mediterrannio. O se distinse segge inta lotta contra Piza segge inta caccia a-e nave catalañe. Membro do rammo di Doia sciortio sconfito da-e lotte che tribolon a famiggia a-o prinçippio do seccolo XIV, o Grigœu o fu riamisso in çittæ co l'accordio do 1307.

L'è probabile che o Doia o l'agge imitao l'ezempio do poæ, foscia ponendose a-o serviççio de uña de tante potençe che se contendeivan o controllo do Mediterrannio orientâ, zona, questa, ch'o dimostrò de conosce assæ ben scin da-o momento do so primmo comando ófiçiâ pe-a Repubbrica zeneize, into 1350. In precedença, de lê semmo solo che into 1314 o noezò a-o procuao de l'arçivesco de Palermo, Françesco d'Antiochia, a so galea pe transportâ o prelato co-o seguito da Corneto (l'odierna Tarquinnia) inta çittæ seçiliaña (18 settembre). Into 1332, comme procuao do Tommaxo Doia, o fu prezente a-a vendia de 'n scito into saoneize (20 agosto).

Into 1350 o scontro tra Zena e Veneçia o l'assonse l'aspetto de 'na partia decixiva pe-o controllo do Mâ Neigro. O fallimento de l'accordio tra e doe potençe pe 'na difeiza comuña de Cafà e de Taña, menaççæ da Djanibek, khan di Tartai, e l'insediamento di Zeneixi a Scio, co-o conseguente riavexinamento tra Zane VI Cantacuzen e Veneçia pe 'n attacco contra i Zeneixi de Peia, fun i avenimenti che feççan preçipitâ a scituaçion. I ostilitæ (començæ into settembre con de piccene scaamuççe locæ e degeneræ co-a cattua de quarche nave zeneize inti ægoe de Neigroponte) fun ófiçialmènte averte da l'acordio streito tra Veneçia, l'Impeo bizantin e Pê IV d'Aragon contra Zena. A repubbrica ligure, avertindo o graviscimo peigo ch'o menaççava o cœu do so impêo economico, a decize de compî un sforço militâ e finançiaio enorme, pe serâ una votta pe tutte a partia.

Afidao o comando di ópiaçioìn a-o Doia (che, quindi, o doveiva avei za avúo moddo de fâ aprexâ e so capaçitæ, ma no semmo inte quæ ócaxoìn), into novembre o duxe Zane Da Valente o l'impoze un imprestito forçozo de 300.000 lie zeniñe, garantio co-a creaçion da Compera magna Venetorum. I preparativi tecnichi fun afidæ a 'na commiscion temporannia nominâ da-o mæximo duxe; fu armao ascì ben ben de nave mercantî e se impoze di arollamenti, segge obrigatoi segge voentai, a ogni "villa" do destreito zeneize (o totâ di mainæ imbarcæ o razonse e dexemia unitæ). O numero complescivo de galee afidæ a-o Doia o fu de sciscianta. A flotta a partì da Zena o 13 luggio 1351; doppo avei fæto scâ a Gaeta e a Mesciña (24 luggio), no avendo trovao a flotta veneçiaña - ch'o voeiva afrontâ primma do so riconzonzimento con quella alliâ catalaña, previsto a-o largo de coste siçiliañe -, o Doia o decize de compî un'incurscion into mâ Adriatego e o se spinse scin a Valoña, ótegnìndo solo che a cattua de 'n legno veneto a l'átèçça de Corfù.

L'anonçio de l'inminente arivo da flotta zeneize inti ægoe orientæ o l'ebbe, però, di effetti poxitivi: o Nichiozo Pizan, che con 22 galee e co l'agiutto de truppe bizantiñe o l'ea aprœuo a assediâ Peia, o quartê zeneize de Costantinoppoli, o preferì renonçiâ a l'impreiza. O contatto tra e flotte nemighe o s'ebbe a-o largo de Modon: o Pizan o l'ariescì a libiâse da l'inseguimento do Doia e a refugiâse a Neigroponte. Chì o fu ascidiao da-o Doia, a-a fin d'agosto. L'asciddio o fu longo e tormentao pe-i Zeneixi ascì, a-e preize con di gravi problemi d'aprovexonamento; ôtr'a ço, o tentativo d'ócupâ a çittæ, scavando ina galeria sotterannia, o no l'ebbe successo. Inte sti meixi o Doia o s'acordò co l'imperatrixe de Bizançio Anna de Savoia pe mette in sce-o trono o figgio de lê; o providde a tegnî sotta prescion i atre forçe nemighe ascì, fando battuggiâ l'Eubea da vinti nave afidæ a-o Raffè Impeiâ. A-a fin d'ottobre a nœuva de l'inminente arivo da flotta veneto-aragoneize (comandâ da-o Pancraçio Giustignan e da-o Poncio de Santapau) a costrenzette o Doia a renonçiâ a l'asciddio.

Fu fæto rotta verso Scio pe completâ i equipaggi ch'ean stæti deximæ da-o sfortunao tentativo e pe riconstruî e proviste de viveri. O Doia o l'aiva intençion de dirizzise a Salonicco, pe incontraghe l'impiaixe Anna, ma, informao che questa a l'aiva cangiao i so progetti, o feççe veia in sce Tenedo, compindo varri atti de sacchezzo (fu ocupao Metelin, constreita a pagâ un tributo). A Eraclea o Doia o fu obrigao a sostâ pe-o vento contraio. Chinæ a tæra pe çercâ vettovagge, i mainæ fun assalii da-i Greghi e di Zeneixi fun amaççæ. Benchè o Doia o dexidiese passâ sorve l'epizodio pe no irritâ l'imperatô, che lê o se proponeiva de staccâ da-i so alliæ, i mainæ zeneixi se oponettan e, co-a menaçça de un'acuza de viltæ, l'obrigon a assalî Eraclea, ch'a fu preiza e sacchezâ. Chì fu fæto razzia d'ommi da vende comme scciavi; fu ascì catturao ben ben de notabili, che-o Doia o feççe da pœu transportâ a Peia, obrigandoi a pagâ un rescatto. In so favô, tuttavia, intervègne o vescovo da çittæ, Filoteo, ch'o s'ófrì comme ostaggio e o l'ariescì a convinçe o Doia a deliviâ i prexonê sença condiçioin.

Into fratempo, i boin raporti co-i Osmanli (nemixi do Cantacuzen), no ancon ófiçializzæ a livello diplomatego, risurton utili, perché Orhan o contribuì a tegnî o Doia informao in sce-i movimenti da flotta nemiga e o no feççe mancâ di agiutti in provixoin. Zonto o Doia finalmente a Peia, a-i primmi de novembre, a scituaçion a l'arestò a longo sospeiza: o Cantacuzen o l'ateize l'arivo da tanto sospiâ flotta veneto-aragoneize, pe repigiâ l'assedio a-o quartê zeneize; i Zeneixi, a so votta, razonti da-e nave do Doia e libiæ pe-o momento da-o peigo de 'n attacco nemigo, se trovon a-e preize co-a scarscitæ de viveri. Tuttavia, Orhan o permisse a-e nave zeneize de caregâ da fæña in Turchia; di atri agiutti vègnan da-a colonnia de Cafà. Fallio un tentativo de convinçe l'impiatô a l'acordio, o Doia o feççe sacchezzâ Sozoppoli.

A-i primmi de frevâ do 1352 zonse inti ægoe de Costantinopoli a flotta veneto-aragoneize. O Doia, pe impedî che e nave innemighe s'unissan a quelle bizantiñe, o decize con energia de pigiâ l'iniçiativa, aprofittando de traverscie che i aversai aveivan incontrao inta navegaçion. Tuttavia, un vento furiozo o l'impedì a-o Doia d'attoâ o so cian. O 13 de frevâ o ripartì a-a caccia do nemigo, che, into fratempo, o l'ea ariescio a riorganizzâse, pù essendo costreito a fermâse alamâ.

 A battaggia do Bosforo 
E doe flotte se frontezon a-o largo de l'izoa do Prinçipe, benché manchesse solo che doe ôe a-a seia, o Santapau o l'inscistette presso o collega veneçian perchè s'attachesse comunque battaggia. O vento o l'ea favoeive a-i alliæ, e pe questo o Doia o preferì tornâ inderê, scin a costo de permette l'union do nemigo co-a flotta bizantiña. Passao Galata, o çercò da pœu de mette orde into proppio schiamento, segge pù in moddo improvvizao, presso a localitæ dita "Diplokonion". A flotta nemiga, sponciâ da-o vento furiozo, a superò de slanço e nave do Doia, ch'o prefei de no inseguîla. O Santapau e o Giustinian fun, coscì, constreiti a tornâ inderê into mâ in borasca e a attaccâ battaggia inte 'n spaçio angusto. A battaggia do Bosforo (un di ciu gren scontri navæ do Medioevo) a fu caotica, perché nisciun di contendenti o l'ebbe moddo de disponnise in schea ordenâ; e nave se dividettan in tanti muggi che se dettan in nomioxi doelli izoæ e violentiscimi. Fæto nœutte, benchè a tempesta a continoesse, a bataggia a proseguì con incredibile incagnimento. A-a matin aparse ciæo a tutti l'entitæ do massacro: grave fun e perdie subie da tutte doe e parte. O Santapau, feio, o moî into março a Costantinoppoli; into scontro perdette a vitta o Giustinian ascì e o viçearmiraggio de Valençia, Benardo de Ripoll. Tuttavia, no ghe fu un vinçitô, sciben che-a flotta veneto-aragoneize a preferì retiâse, dando l'inluxon a-i Zeneixi d'avei avúo a megio. De sciscianta nave che seguin o Doia, sezze andon perdue, mentre i nemixi ne perdettan vintitræ.

Commençò coscì un longo periodo de stallo: fin a l'arvî e doe flotte se frontezon, ma sença pigiâ de iniçiative. O Doia o l'arestò a Peia circa 18 giorni; o 3 de março o tentò invan de ingaggiâ una nœuva battaggia co-o nemigo, ch'o preferì sotrâse a-o scontro, taggiando aspertamente a stradda a-a flotta zeneize pe-o ritorno a Peia. O Doia o se vidde perçò constreito a ormezzâ e so nave in sce-a costa axiatega do Bosfoo in teritoio osmanlo. Chì o l'Orhan o l'acugette beneivemente l'alliao, co-o quæ s'intenscificò i raporti. Fallì ascì o tentativo, compio da-o nemigo, de convinçe o khan a destaccâse da l'alliança zeneize , raxon pe-a quæ a flotta veneto-aragoneize a decize d'abandonâ a-o so destin o Cantacuzen e de tornâ inderê. L'imperatô, pertanto, o fu obrigao a vegnî a patti e o 6 de mazzo o firmò a paxe. 

Fu riconfermao e convençioin preexistente, fæti sarvi i acordi intercorsci tra l'Orhan e o Doia; fu riconosciúo torna a Zena o possesso de Peia; o Cantacuzen o s'impegnò a no acœugge inti so porti e nave venete ò catalañe e a navegâ into Mâ Neigro solo co-o permisso zeneize. A-i primmi de zugno o Doia o sarpò da Costantinopoli, fando rotta verso Atolœugo e da pœu verso Scio. Perso a spiança de imbattise inta flotta nemiga, o Doia o feççe fito ritorno a Zena, dove o l'atracò l'11 d'agosto. A spediçion a se concruze con un parçiâ insuccesso e comme tâ a fu sentia inta çitæ, dove l'armiraggio o no vègne festezao. Davanti a l'enorme sforço economico e uman soportao da-a Repubbrica ligure, s'ea avúo de graviscime perdie sença di rezurtæ decixivi, perché a possança veneçiaña a poeiva continuâ a presentâze comme peigooza rivâ into Mâ Neigro.

Doi anni doppo o Doia o fu torna ciamao a goidâ 'na flotta, sta votta contra o peigo catalan. A Repubbrica zeneize a l'armò 24 galee, che se diressan verso e Baliæ, zonzendo o 29 zugno 1354 a-o largo de Barçeloña. L'improvizo arivo da flotta nemiga o costrinse i aotoritæ çittadiñe a fâ bruxâ una cocca ancoâ into porto, pe evitâ ch'a cazesse inte moen do Doia; lê o proseguì da pœu a-a votta de l'Arghê, zœumoæ sotta o controllo aragoneize, e a-a meitæ de luggio o s'aprezentò a-o largo da çitæ in orde de bataggia. Benardo Cabrea (che inte quell'ægoe o l'aiva gravemente sconfito una flotta zeneize l'anno primma), confiando inta so superioritæ numerica, o s'aprestò a attaccâ o Doia, che, sfrutando a maneivieça de so nave, o cangiò pe doe votte formaçion, inta spiança che s'arvisse di varchi inta linnia catalaña, ma sempre lesto a-a retiadda in caxo de scontro frontâ. Queste manœuvre, però, no ebban successo, e o Doia o lasciò e coste sarde e o tornò a menaçâ da-a vexin o litorâ tra Narboña, Perpignan e Marseggia. Passao da pœu inte l'Adriatego, forte de l'apoggio ungaize, o compì una serie de scoraie contra e poxiçioin veneçiañe. Fu sacchezao Scurçoa e Pænço, dov'o Doia o sotrasse i corpi di santi Maoro e Elœüteio (transportæ da pœu a Zena e deposti inta gexa de San Mattê). 

L'armiagio veneçian Nichiozo Pizan, ch'o l'aiva a so votta abandonao i ægoe da Sardegna e o l'ea zonto into settembre a Otranto, informao de l'acheito, o l'andò in caccia do Doia, ch'o s'ea atestao a Scio; chì o-o sorpreize, ma o no l'ariescì a indulo a-a bataggia, perché o l'aspetava i rinforçi da Zena.

Questa verscion di fæti, açetâ da-i cronisti contemporanei, a contrasta co-e rizurtançe de l'inchiesta che in sce l'œuviao do Pizan a fu conduta da-i avogadori de Comun veneçien; o fu o Pizan, de fæto, a evitâ o scontro co-e galee zeneize, sci ben che queste foisan mâ equipaggiæ e in difficortæ. In tâ mainea, o permisse a-o Doia de riçeive rinforçi da-a Romania. A Cerigo a-o Pizan fu consegnao un messaggio da-o rettô da Canea, ch'o l'inviava a razonze Coron, ond'o l'aviæ trovao de lettie dugæ segrette. O Pizan o s'aspresciò, zonzendoghe l'11 d'ottobre. Segondo a verscion di fæti ciu difuza, o nœuvo duxe Marin Faliero o l'aviæ ordinao a-o Pizan de no attaccâ o Doia, ma di atre fonte croneghisteghe negan che o Falê o l'agge dæto un orde perentoio in tâ senso.

 A battaggia de Portolongo 
Arestan comunque inspiegabili i motivi che consegion l'armiraggio veneçian a abandonâ e rocche de Motion e Coron, pe apostâse inte 'n lœugo coscì sfavoeive comme Portolongo, inte l'izoa da Sapiença (començo de novembre do 1354). Chì ghe zonse a notiççia che a flotta zeneize, raforçâ da dexe galee sotta o comando do Visconte Grimado, a remontava l'Adriatego. O Pizan, pertanto, o feççe raforçâ e difeize do porto, pe atendighe o nemigo. Segondo o desgugimento ciu probabile di fæti, o grosso da flotta veneta (21 galee) o fu lasciao a-o mœu, co-i barchi incadenæ tra de lô, perché o Pizan o l'ea convinto che bastesse e restante 14 galee (afiæ a-o Nichiozo Querin), pe controllâ a streita imboccatua do porto. O 3 de novembre a flotta zeneize, forte de 35 galee, a se prezentò inti ægoe de Portolongo. I Veneçien no açeton bataggia, raxon pe-a quæ da primma o Doia, ritegnindo sfavoeive un scontro a l'interno do porto, o decidette de tornâ inderê, ma o fu da pœu constreito a renonçiaghe pe-o tempo grammo. A battaggia a fu, coscì, inevitabile. Tuttavia, a so riconstruçion a l'apâ problematega: no son ciæi i motivi pe-i quæ 15 galee zeneize, condute da-o Zane, nevo do Doia, fun lasciæ intrâ into porto, ariescindo coscì façilmente a piggiâ e nave nemighe a l'ormezzo. 

A flotta do Querin ascì, ch'a s'atrovava a l'imboccatua, a fu constreita a rendise, perché preiza tra e doe squaddre zeneize. O Pizan o fu fæto prexonê e o vègne portao a Zena; segondo o cronista zeneize Zorzo Stella, i nemixi catturæ fun ben 5.400, mentre e fonte venete ofran de ziffre menoî; o Villan o concorda co-o Stella; âtìscimo o fu ascì o numero di cheiti (foscia 4.000). O Doia, a-o comando de ben 50 galee, doppo aveine lasciao 15 a incroxâ inti moæ orientæ, o tornò da trionfatô a Zena, a-a fin de novembre. In segno de gratitudine, a Repubbrica a l'assegnò a-o Doia una somma corispondente a-o valô do palaççio into quæ o resezeiva; fu otr'a ço decizo una solenne çeimonia, da tegnîse a ogni ricorença da bataggia.

Segondo o Federici, o Doia o fu, però, mandao in exilio da-o duxe Scimon Boccaneigra into 1356, no semmo pe quæ motivi; o l'è ancon regordao in vitta l'anno doppo. No s'ha atre notiççie de lê doppo questa dæta. Into 1372 un Pagan Doia, conso di Zeneixi a Çipro, o fu protagonista de 'n violento alterco co-o boæo veneto pe de raxoin de precedença, inte l'incoonaçion do re Pê II; no l'è poscibile stabilî, però, se se tratte do mæximo Doia ò de 'n omonnimo. 

O Doia o lasciò inta memoia storica zeneize l'inmaggine de grande armiraggio e çiten dedito a l'amô de pattria; o no l'aviæ amugiao manco a somma necessaia pe-a so seportua, ch'a l'avègne con fonçion a speize pubbriche; a so tomba a fu alugâ inta gexa çittadiña de S. Domennego (ancœu destruta).

 Atri progetti 

Categorîa:Biografìe
Categorîa:Çitén da Repùbrica de Zêna